Toto igitur septennio, quo rex Magnus tenebatur in vinculis, rex Albertus obsedit castra, quæ ad manus regis Magni a suis fidelibus tenebantur. Rex vero Haquinus, dans operam liberandi patrem a vinculis, assumpto auxilio de Norvegia, …. manu valida Sveciam ingressus …. et specialiter Vestgothiam et Ostgothiam continuis incursibus infestabat tantumque tandem potentiæ congesserat, ut Stokholmense oppidum obsideret. Cui etiam dicunt in auxilium supervenisse dominum Hemmingum, episcopum Aboensem, virum devotissimum, ob fidelitatem, quam regi Magno etiam in captivitate servabat, licet ejus mandato fuerat aliquando captivatus.